Ved seneste Folketingsvalg i november bragede Inger Støjberg (Æ) og Danmarksdemokraterne ind i Folketinget og blev landets femte største parti. Siden da er flere medlemmer kommet til, og nu er det på tide at udvide ambitionerne, lyder det fra forkvinden selv. - Det er jo noget, vi har arbejdet på i lang tid. Det er ikke sådan noget, der lige kommer hen over natten, så for mig er det her en stor og god dag, fortæller Inger Støjbjerg, da hun annoncere en nyhed, der får betydning for det politiske lansdskab i Nordjylland. En drømme kandidat Når der i juni 2024 skal være valg til Europa Parlamentet, stiller nordjyske Kristoffer Storm (Æ) nemlig op som spidskandidat for Danmarks Demokraterne. - Det har været en drøm, siden jeg var et stort barn, at komme til at arbejde med international politik, så da den her mulighed bød sig, var jeg ikke lang tid om at sige ja, fortæller han. - Det er en drømmekandidat for mig at have som spidskandidat til europaparlamentsvalget. - Kristoffer Storm vil være den allerbedste kandidat overhovedet for os. Så det synes jeg egentlig lå lige for. Han har en stor interesse for EU-området. Det er der måske ikke så mange, der ved endnu, men det kommer de til at vide. Og så er han jo, må man bare sige, helt igennem solid, dygtig og en rigtig god repræsentant for os. Som rådmand for Senior- og Omsorg bestrider Kristoffer Storm i dag en toppost i nordjysk politik. Hvis han bliver valgt til Europaparlamentet bliver det et farvel til hans arbejde i byrådet og i regionen. - Det er klart, at det altid er svært at sige farvel til noget, man er glad for. Der er mange spændende opgaver både i region Nordjylland og i byrådet, men hvis jeg bliver valgt til Europa Parlamentet, så er det klart, at jeg må sige farvel til det og koncentrere mig om opgaverne i Bruxelles, pointerer han. Se meget mere i interviewet med Inger Støjberg herunder: EU skal være slankere Valget ligger et år ude i fremtiden, men Kristoffer Storm og Danmarks Demokraterne har alligevel en god ide om, hvad de vil arbejde for, hvis partiet bliver repræsenteret i parlamentet efter valget. - Vi kommer til at kæmpe for at EU skal blive slankere, fastslår Inger Støjberg og tilføjer. - Når EU går ind og blander sig i barselsorlov og mindstelønninger, så er det gået alt alt for vidt. Det EU skal blande sig i, det er sådan noget som frihandel, og det er sådan noget som at få styr på de ydre grænser. Og netop det bakker partikollegaen forkvinden op i. - EU blander sig i alt for mange overstatslige ting i dag, og jeg synes, det er vigtigt, at vi kommer tilbage til kernen i, hvad der egentlig var meningen med det her europæiske fællesskab. Det var frihandel, og det var at støtte hinandens økonomier, og det skal vi tilbage til, og så skal EU blande sig uden om hvad for en politik, der føres i det enkelte medlemsland. Se interview med Kristoffer Storm herunder: En anden kan tage over Snart begynder kampagnearbejdet, men Kristoffer Storm garanterer, at det ikke vil tage fokus fra hans nuværende arbejde som rådmand. - Nu er der 12 måneder til valget, og der vil jeg jo stadigvæk smøge ærmerne op og arbejde for de svage borgere i Region Nordjylland og i Aalborg Kommune. Partiets fremtid både i Regionen og i byrådet er han ikke bekymret for. - Når en dør åbner, så lukkes en anden. Det er sådan, det er i politik. Så har vi heldigvis andre gode folk fra partiet - og her i nordjylland, der kan tage over og fortsætte det arbejde, som jeg også har været en del af, afslutter han.

Referat:
Når der i juni 2024 skal være valg til Europa Parlamentet, stiller nordjyske Kristoffer Storm (Æ) op som spidskandidat.